**Lăstarul vremii ţipă...**

*Rolea Nicolae*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Lăstarul vremii ţipă sub sabia luminii,

Geru-şi rupe şira pe sârmă la uscat,

Forcepsul extrage din pântecul genunii

Un lac de întuneric cu gust de cer sărat.

Prin venele ivite un munte-şi distilează

Un abur ca o vrajă ţâşnită dintre stânci,

Coboară-n zbor înaltul şi iute desărează

Tot cerul enigmatic cu ochii lui adânci.

De peste miazănoapte vine o ploaie lină

Şi cad meteoriţii în palmele de lut.

Încorsetate-n vrajă, prin valuri de lumină,

Grăunţele de viaţă să vină, au început.

O mână nevăzută dansa ţâşnind din ape.

Îşi puse Universul la ceasul lui mustăţi.

Se îndreptară Polii când vrură să se-adape

Cu paşii de lumină spre-opusele cetăţi.

Brusc, pică în uitare bin-bang-ul creator.

Se caţără din mugur un verde aromat

Şi fluviul de milenii porni de la izvor

Cum de la mamă pleacă feciorul însurat.

Miroase-a smirnă-n pântec, stelarii maci apar,

E prima primăvară care-a venit pe-aici

Şi-o tandră paparudă urcată-ntr-un lăstar

I-apleacă fruntea verde spre casa de furnici.

Secundele în hoardă se căţărau prin spaţiu

Şi-un fulger enigmatic din primul bici trosni

Plămânul nemuririi sorbi cu-adânc nesaţiu

Din roata luminoasă ce-n boltă se ivi.

Ascute-ncet albina un ac de-nţepătură

Şi stupul şi-l aşează pe ramuri de idei.

Din staulul de nouri porni cu hamu-n gură

O lună nărăvaşă cu trupul de scântei.

Se limpezeşte zărea, sălbatecul se-aşează

Şi vesel suflă vântu-n stâncoase guri de nai,

Natura-i rânduită şi toate stau de strajă...

Să-i facă, metafizic, lui Dumnezeu un ceai.

Şi mi-a zidit destinul aşa cum se cuvine

Un curcubeu tomnatic ce râde după ploi...

Dar, unde-mi eşti, iubito, ca sufletul din mine

Să-l luminezi de-a pururi cu ochii tăi vioi?